c: text/html

text:
Om awighnamastu nama sidam.
Iti têgêsing DÉWA TATWA.
1. Nihan tingkahing makérti ring parhyangan, wnang kapagêhang maka anggén awig-awigring makrama pura, né ngaran trikrama siwa tirta, tgêsnia, trikrama, ng, tingkahé tatiga, lwir, siwa, ng, panyiwi, darma, ng, widi, tirta, ng, toya. Kang toya, ng, tan adwa. Lingania, siwa darma tirta, ng, nyiwi ring widi, antuk budi laksana suci jati. Marmaning sarwa babantênan wnang pinrascitanan ruhun, maka pangilanganing sarwa lêtuh, olih tirtaniong sang wiku pandita putus, ring parhyangan kunang. Wi, ng, nora, ku, ng, céda, pandita, ng, pradnyan, putus, ng, puput, tgêsnia sang sida pradnyantan pacéda.
2. Nihan tingkah angadêgang pamangku. Yan kaputungan pamangku, wnang ikrama pura twi ipamaksan, malih mamilih pacang pamangku, kramania, dén upakara dumun, saparipolah gamania, mapadêngên-dêngên, mawintên marajah, majaya-jaya. An wus madêg mangku, dugi malih ngrêrêh rabi, sawusé winarang, wnang imangku lanang wadon nyapuh déwék, mwang ngaturang panyêpuhan ring palinggihé ring pura.
3. Yan kalaning wang istri campuir ngranjing ring pura, wnang danda gung arta, 1900 kéténg, tur nyêpuh ring pura ika. Smalih yan hana wang krama pura ikang ngawruhi kramané wang istri kadi arêp, nging tan aprasadu ring kang parayogya ring pura, wnang danda gung arta, 1900 kéténg, mulat mnêng , ng.
4. Yan hana wang istri knéng lara, tan dadia ngaraja séwala, laju ya ngranjing ka pura, wnang danda ngaturang upakara sasêpuh agung ring pura ika, apan kasukan lêtêh, ng.
5. Yang hana wang édan angranjing irng pura, wnang tundungan twi paksanên antêr ring sang adruwé jadma. Yan i para pamaksan pura ika kang adrêwé wang édan ika, wnang tibanana danda gung arta, 2500 bidang. Nging yan dudu i krama pura ika kang adruwé wang édan ika, tan wênang dandanên. Pura ika yogya pinrayascitanên uga olih ikrama pura.
6. Yan hana wang gring hila, tan dadia kapura-pura, apan ia maka pangalahing Déwa, ng. Ya marmania tan wnang wang gring hila umunggwing désa, wnang inênahan ring têpining tukad.
7. Yan wang kala ring pura anguyuh, angising twi angligas, amcikana wdihan kunang, wang dosa kni pakakludan, caru manca sata ring pura. Yan wang kari raré, tan wnang dandanên.
8. Yan hana wang umanék ring pura-pura, makadi ring parhyangan, tan pakon ikang anogia, wnang danda gung arta, 4500 kéténg, tur kni bantên paspuh.
9. Yan hana wang akrida ring pura, wnang danda gung arta, 57000 bidang, tur kna amahayu pura sapari kramania. Yan padé hana wang wruh ring solah mangkana, nging tan mrêsadu, wnang danda gung arta, 4500 bidang, mulat mnêng, ng.
10. Yan wang anyorah padrwéaning Widi, né magnah ring pura, wnang danda manut nista, madia, utama, 500, 4500, 5700 bidang, tur ngaturang guru piduka panyawang, mwang caru manca klud, sama dandania ring wang akakaruh ring pura, mahétang dandotama mwah pangupakara kadi arêp. Mwah yan wang mati ring pura, twi adwé pianak ring pura, têhêr wang amahayu kahyangan kadi arêp.
11. Yan wang rumusak padrêwyaning pura, né kantun magênah ring jroning kakuwuban pura, wnang danda nikêl kadi harga salwir né karusak.
12. Yan wang kumalanjang, tan saking pakon sang yogya, laju ya nêdunang pangadêg déwa, saluirnia sané magênah ring parhyangan, wnang ta dinosan, ngaturang caru pancaklud, mwah pamrayascita lwih, karna angungkuli srênggi, ng.
13. Ring wang amasang pangalah Déwa, wnang danda gung arta 57000 kéténg, saha ngaturang bantên padudusan mwah prayascita.
14. Yan kalaning pamuja wali ring pura, pradé hana wang umucap clêmcêm, yadin mararan gagitan, mwang wang umupak kunang, amisuh, wnang ya dinosa, ngaturang bantên panyêpuh mwah pangêntêg linggih.
15. Ring wang angopak, amisuh ring pura, sêdêk angaturang babantên, wnang danda gung arta, 700 bidang, tur ngaturang panyêpuhan.
16. Yan wang aprang ring pura,tur macihna makanin sumirat gêtih, wnang danda swang-swang gung arta, 4500 bidang, mwah ngaturang panyêpuhan mapadudusan, caru pancaklud, parêng rwa.
17. Yan hana wang têdun ring pura, angaku-aku Déwa, pangaloké, yan dudu Déwa, wnang danda gung arta, 16000 kéténg, tur ngaturang pamrayascita ring pura ika, yan tan sahika, malalis kang Déwa saking kahyangan. Nihan pracihnaning jati Déwa lumingsé, tan têlês tinoyanan, tan gêsêng inapwiyan, karaning katkang mangké, yan ngaturang pali-pali ring pura, majalaran wé mwang apwi.
18. Nihan pamrêdwaning wang têdun angaku Déwa, dén pintonana olihing bahan kawu, sapangkoning tangan karo, sapamucang swénia, yan tan tumamah kang apui iriya, tuhuning Déwa lumingsyani. Nanging yan tumamah punang agni, dudu ya Déwa lumingsé, Kala ya maka awakania, wnang katamanana wigraha kadi arêp.
19. Mwah maka cihnaning Déwa kaparaga, hana tang utpada wtu tan papramana, apa lwirnia, ujan angin tan pakala, kilap tatit, ktug lindu, surya kalangan, makadi sang para jana ngkana, pada rumasa kahilangan jiwa, lwir péndah tawulan, tan kahan paksa, pada akingking kunang. Yan mangkana pracihnania, ya wnang ginêgên, mangkana loka drêstané lagi.
Puput.
Tabanan, 1 Pebruari 1999 Alih aksara oleh: I Wayan Sutedja, Buruan, Penebel Tabanan.
Dewa TatwaPosted by Harsa Wirottama Labels: dewa tatwa
Om awighnamastu nama sidam.

robotstxt: allowed

filter: keep


text:
Telung tiban suba I Gedé Darmika matunangan ngajak Ni Luh Swandéwi. Mémé bapanné ngrencanaang lakar nyangkepang pianakné énggal. Apang sing énggalan ada gegodan bin mani puan sawiréh ajak dadua suba pada suud kuliah, suba pada bisnis masih. Buina nyén sing nawang I Gedé, anak bagus, jemet, tur sugih. Patuh masih Luh Swandéwi, anak jegeg, tur solahné adung tekén kajegéganné, kéto masih ia sugih, nyén anak muani ané tusing demen tekén ukudanné.
Ambiug orta di rurungé upakara mapragaté lakar gedé, balé banjar suba booking-a. Yén anak tusing sugih, kanggoanga suba di natah pakarangané dogén ngaé upakara.
“Buk Gedé anak mula ngelah, kuda kadén lakar mapenga pipis anggon biaya upakara ténénan,” kéto Mén Sukadi ipah Buk Gedé Kelihan ngrimik.
“Éh…, nak orahanga mani peteng lakar ada konsér gratis lagu pop Bali, to… apa grup I Gedé lakar nyumbang lagu,” kéto Mén Sukarta sada agem sawiréh ia mula abehné paling nyéntrik di désané, gayané suba cara artis sing kesampaian, méh-méh mani peteng ia milu nagih magending sawiréh méntalné gedé sajan.
“Ija ia I Gedé ajak Luh mafoto gedé buka kéto, gedénan tekén tipin icangé jumah, bin sada panganggoné ngrényeb aéngan tekén panganggo raja jaman ilu,” kéto Mén Soken ngrenggeng sambilanga nalinin jaja bantalé.
“Bin mani ingetang mapayas gedé lakar sotinga koné, apang ada kenang-kenangan bin manian, béh… Mén Sukarta suba paling malu!” kéto abetné Mén Margi majailan.
Mén Sukarta ané gesaha kenyem-kenyem dogén, ané lénan sibarengan kedék sawiréh Mén Sukarta ngédéngang agemné cara anak mafoto dadi modél.
“Dé, Madé kadén ngarep, warna apa kostim pangayahé Dé, anak saja misi maan kostim?” Mén Darma matakon seken.
Kondén tiang masaut Dadong Gitar ba nyelag, ”Apa to kostim Mén Darma? Dadi tombén mémé ningeh?”
Tiang kenyem-kenyem ningehang petakon Dadong Gitar, saja ja ia tusing nawang, sawiréh yusanné suba odah buina suba kapah matulungan ka pisaga, yén tusing manyama sajaan tekén Pak Gedé, pensiun suba raganné matulungan.
”Kostim to baju seragam Dong, panitia pangayah masi maan warna coklat, pangayah jaja warnané kuning tasak gedang, keluarga pangantén nganggo warna kuning emas,” kéto tiang nyelasin. Béh…, makejang ané ajak matulungan masebeng anggob.
Makejang saja pada anggob, méh… orta di tongos anaké matulungan mébat aéngan buin. Yén nyak, Pak Gedé ngaé gaé di hotél berbintang sinah ngidang, Pak Gedé mula warga suksés di rantauan.
Uling ija kadén tekané, Embok Darmi maid liman tiangé sada nyebeng, krama ané lénan pada kisi-kisi ningalin tingkah embokné I Gedé buka kéto, ajaka tiang ka paon apang johan tekén krama ané matulungan.
Tiang bingung, ”Aduh Dé, lacur sajan jani Mén Mantra anak jlema sing nawang lek, apa nyelapang apa tusing, ia ngaba cawet. Cawetné nyemplung di émber tongos pangumbahan praboté, liu anak nepukin, kénkén né?” munyinné cara mimis sing kapegatang, bangras nyetang suba gedeg sajan.
”Anak kénkén kadén masan kené ngaba tingkah ané soléh-soléh,” nglantur ia mamunyi.
Tiang sing pesu munyi nang abesik, nadak sara sirah tiangé pengeng. Tumbén jani ada anak ngaba cawet matulungan. Biasanné, ané tawang tiang, cawet ento benda rahasia paling silib, sing dadi édéngang, tongosné setata di tebén. Nyemuh dogén anaké lakar ngalih tongos ané silib apang tusing yén ada tamui, lek saget tepukina. Yén sagét tepukina nyemuh, kasindir i raga kén kramané kasengguh cem. Kaling ké anak lén, somah padidi yén ba masalah urusan panganggo dalam, anak tusing juari. Yén kal tawang lakar matulungan to ngudiang aba, sing dadi mékén manjus ka danuné mulih malu jemak, aduh….
Ortané ané uling abulan di désané nyambatang indik kaangoban karya mapragatan I Gedé tekén Luh Swandéwi masalin akijapan mata tekén satua cawet Mén Mantra ané nyemplung di pangumbahan praboté.
Liu matampahan, Pak Gedé mula mapenga liu apang makejang krama désané maan ngrasayang ajengan ané kagaé, sakéwala makejang masisa sinah suba liu krama désané tusing bani ngidih, sawiréh cem krana unduk ané busan. Kramané tusing ada nyak nyambatang unduké ento. Lawar pasil, nasi mabyayagan masisa, makejang nu liu. Sebeng keluarganné suba tusing égar cara ibi puané makejang mirib makeneh-keneh pada jejeh, sing ké kené sing ké kéto?
Keluarga makejang sing ngidang bes nyangetang unduké ento sawiréh Mén Mantra ada hubungan ipah tekén Buk Gedé, adinné Buk Gedé masomahan ajak Mén Mantra. Unduké ento mula dadi kenehan makejang krama désané, pokokné tusing maan jawaban, ngaé pegeng dogén.
Petengné tiang meled masih matakon kén Embok Darmi, tingalin tiang ia suba tenangan a bedik.
“Embok kénkén unduké adi cawet Mén Mantra bisa ulung, nak dija kejang?” Sada adéng munyin tiangé apang tusing dingeha tekén muani-muaniné ané maceki.
“Di anduké ané lakar abana manjus, seleta di bangkiangné, sangkel Embok sangsi ngudiang matulungan tengai tepet, barang ento suba aba, kadén yén manjus nyaluk sanja.”
Cawet orahanga barang, méh… ngeng Embok Darmi ngadanin, mula soléh dingeha kén kupingné.
Suud unduké ento Luh Swandéwi setata nyelé ati, dugasé mabakti ka Balé Agung mapayas suba sakadi raja lan ratu, kéwala sengkala, ia pingsan sing ada angin sing ada ujan. Makejang acarané ané kasusun rapi dadi rambug, payu acara mapragatané dadi acara ngurus anak gelem sing tawang sakitné. Dokter puskésmas di désan tiangé sibuk ngurus I Luh. Ané paling nyebetang keneh, tamiuné liu teka, sakéwala panganténé sing ngidang nyambut. Ané nyambut payu reramanné maka dadua. Nyén ané nganten, panakné apa reramanné? Brayané makejang pada pakrimik apa ké sakitné I Luh, ada hubunganné tekén cawet ento.
Acara konsér lagu pop Baliné batal, makejang ngrenggeng, kramané tusing payu maan hiburan gratis, sing karoan telung tiban cepok ada hiburan. Péh…, kéné penadinné.
Dadong tiangé ané masih dadong I Gedé, sawiréh tiang mula mamisan ajak Gedé, ngeling sigsigan sawiréh nepukin cucunné kena sengkala buka kéto. Keneh tiangé dadi engsek.
”Dé, da orahanga nah! Bapakné I Gedé anak mamitra ajak Mén Mantra,” I Dadong nyangetang ngeling sambilanga maseselan.
Rasa makecos batun matan tiangé ningeh unduké buka kéto. Béh…, cara sesonggané, ipah ipuh, méhan kenehné nganggo panangkeb apang makejang keluargan Pak Gedé jerih tekén ia.


text:
Kamis, 01 Desember 2011
KIDUNG WARGA SARI, MENGHATURKAN SAJEN
Ida Ratu saking luhur. Kawula nunas lugrane.
Mangda sampun titiang tanwruh. Mengayat Bhatara mangkin.
Titiang ngaturang pajati. Canang suci lan daksina.
Sami sampun puput. Pratingkahing saji.
Asep menyan majagau. Cendana nuhur dewane,
Mangda Ida gelis rawuh. Mijil saking luhuring langit.
Sampun madabdaban sami. Maring giri meru reko.
Ancangan sadulur, sami pada ngiring.
Bhatarane saking luhur. Nggagana diambarane.
Panganggene abra murub. Parekan sami mangiring.
Widyadara-widyadari, pada madudon-dudonan,
Prabhawa kumetug. Angliwer ring langit.
Langganan: Poskan Komentar (Atom)


text:
Katuju dina anu, sambilanga nongosin sampi ngambung, I Raré Angon iseng-iseng koné ngambar anak luh di tanahé. Mara suud ia ngambar, tlektekanga gambaré ento, “Mimih déwa ratu adi kené jegég gambar anak luh ténénan? Nah, eda suba usapa pedalem i déwék ngusap.” Kéto koné kenehné I Raré Angon. Gambaré totonan adanina koné baan I Raré Angon I Lubang Kuri.
Lanturang crita, kocap Ida Anaké Agung sedek malila cita ngrereh burung di cariké. Gelisin satua, mangkin rauh ida sig tongos I Raré Angoné ngangon, tur kapanggihin olih ida gegambaran anak istri jegég pesan. Angob koné Ida Anaké Agung ngaksi gambaré ento, saha ida nauhin para pangangoné makejang. “Cerik-ceriké, nyén ané ngaé gambaré ené?”, kéto pitakén ida tekén para pangangoné. Ditu pangangoné ngaturang ané ngambar ento tuah I Raré Angon.
Mara kéto pangangken cerik-ceriké, ditu lantas ida ngandika tekén I Raré Angon, “Raré Angon, saja cening ngaé gambaré ené?”. Kacawis lantas baan I Raré Angon, “Inggih yakti titiang.” Malih matakén Ida Anaké Agung, “Dija cening taén nepukin anak luh buka kéné, orahang tekén gelah!” “Titiang matur sisip Ratu Anak Agung, tan wénten pisan titiang nahen manggihin jadma marupa asapunika.” “Men, dadi cening bisa ngaé gambar I Lubang Kuri?”
Matur malih I Raré Angon sada takut, “Punika sangkaning titiang ngawag-ngawagin, Ratu Anaké Agung.” Mara kéto pangakuné I Raré Angon, Ida Anaké Agung tusing koné ngega aturné I Raré Angon, tur ida mabaos, “Ah, gelah sing ngugu, kema alihang gelah I Lubang Kuri, yan cening tuara nyidayang, mati palan ceningé!” Kéto Ida Anaké Agung ngancam I Raré Angon.
Mara kéto pangandikan Anaké Agung, ibuk lantas kenehné I Raré Angon saha ngeling sigsigan nglaut ia mulih, sampiné kutanga di pangangonan. Teked jumahné, takonina koné ia tekén méménné, “Kenapa ja cening dadi ngeling?” Tuturanga lantas undukné kapandikayang ngalih I Lubang Kuri tekén Ida Anaké Agung. Mara kéto pasautné I Raré Angon, méménné bareng sedih minehin unduk pianaknyané.
Kacrita, jani petengné mara I Raré Angon sirep, lantas ia ngipi, ngipiang katedunin olih Ida Betara. Di pangipian, Ida Betara koné ngandika tekén déwéknyané I Raré Angon kéné: “Cening Raré Angon, eda cening sedih, ené rurungé ngaja kanginang tuut, sinah tepuk cening I Lubang Kuri!” Tuah amonto pangandikan Ida Betara tekén I Raré Angon énggalan ipun enten.
Mani semenganné, tuturanga lantas ipianné tekén méménné, tur nglaut ia morahan lakar luas ngetut buri pangandikan Ida Betara buka isin ipianné. Répot méménné ngaénang bekel. Di subané pragat, lantas I Raré Angon majalan. Pajalanné ngaja kanginang, nganti joh pesan koné ia majalan. Pajalanné tuun gunung menék jurang, megat-megat pangkung, grémbéngan, ngliwatin margi agung, sagét nepukin lantas ia padukuhan.
Di padukuhan, kacritayang I Raré Angon lantas singgah sik jeron dané Jero Dukuh. Jero Dukuh nyapa, “Sapasira Jero Alit, dados mariki paragayan?” Masaut I Raré Angon, “Inggih titiang I Raré Angon, mawinan titiang mariki, titiang ngutang déwék, sané mangkin titiang nunas ica ring jeroné genah madunungan!”
“Nah, dini cening nongos, apang ada ajaka adin ceningé, pianak Bapané dini makeengan!” Jero Dukuh ngelah koné oka istri bajang adiri. Kacrita suba makelo I Raré Angon madunungan sik jeron Dané Dukuhé, ditu lantas atepanga koné ia ngajak okan danéné. Sedek dina anu, morahan koné I Raré Angon tekén Jero Dukuh. “Tiang matur ring Jero Dukuh, mawinan tiang rauh mariki ngutang-ngutang déwék, tiang kapandikayang antuk Ida Anaké Agung ngrereh anak luh sané madan I Lubang Kuri. Kedeh pisan pakayunanidané, yan tiang tuara nyidayang ngrereh tur ngaturang ring ida tiang pacang kapademang antuk Ida.” Mara kéto pasadok I Raré Angon, ditu lantas dané Jero Dukuh masaur, “Eda cening kéweh, Bapa matujuin cening tongos I Lubang Kuriné, ditu di muncuk gunungé kaja kangin. Ditu suba tongosné cening, nanging sengka pesan pajalané kema, krana I Lubang Kuri kagebag baan soroh buroné ané galak-galak, mapangka-pangka tongos gebagané.”
Sesubanné I Raré Angon kapicain tongos ngalih anak istri ané madan I Lubang Kuri, nglaut koné ia kapicain soroh buron ané ngebag I Lubang Kuri tekén dané Jero Dukuh. Baos Jero Dukuh: “Ané tanggu betén macan pageréng, ané baduuran soroh lelipi né gedé-gedé, ané tanggu duur raksasa dadua luh muani, ento pangalang-alang anaké kema ngalih I Lubang Kuri”, kéto Jero Dukuh nerangang tekén I Raré Angon. Buin dané Jero Dukuh ngimbuhin, “Yadiapin kéto, ené Bapa maang Cening manik sesirep, apang prasida Cening nganteg ka puncak. Padé di malipetané Cening lantas katangehang, pét ubera Cening tekén raksasané, ené buin Bapa maang manik pangalang-alang; manik tiing, manik blabar, manik api, anggon ngentungin i raksasa. Yan ento tuara nyidayang, ené manik atmané entungin, pedas i raksasa mati. Nah, kema Cening majalan, eda Cening sumanangsaya!”
Mara kéto baos dané Jero Dukuh, nglaut majalan koné I Raré Angon ngaba manik liu pesan. Suba neked di bongkol gunungé, tepukina koné macan pageréng, entungina lantas manik sesirep. Ditu pules lantas macané makejang. Buina mara ia majalan ngamenékang, nepukin koné ia lelipi gedé-gedé, buin koné entungina sesirep. Pules koné lelipiné makejang. Mara I Raré Angon ngamenékang, siduur, tepukina raksasa dadua luh muani nglicak tusing bisa ngoyong. Ditu buin entungina baan manik sesirep, pules maka dadua raksasané ento.
Suba pada pules gebagané makejang, prasida lantas I Raré Angon katemu tekén I Lubang Kuri. Ngon I Raré Angon tekén warnan I Lubang Kuriné, sajaan patuh buka goban gegambarané ané gambara di pangangonan. Suba makelo kamemegan, I Raré Angon lantas nuturang unduk déwékné nganti teked di tongos I Lubang Kuriné, sing ja ada lén krana ia kautus olih Anaké Agung. Ajakina lantas I Lubang Kuri ka negara, bakal katur tekén Ida Anaké Agung. Mara kéto pangidih I Raré Angon, I Lubang Kuri satinut.
Gelisin crita, majalan lantas ajaka dadua nganuunang. Mara sajaan neked basa tengahang gunungé, bangun koné raksasané maka dadua, pagelur nutug I Raré Angon. I Raré Angon ngéncolang majalan, sakéwala i raksasa énggal pesan nutug pajalanné I Raré Angon. Suba paek i raksasa, I Raré Angon lantas ngentungin raksasané ento manik tiing. Dadi prajani ada tiing ategal melat pajalan i raksasané. Tiinga tusing dusa baan i raksasa, tuuka kanti lulus bah bedég punyan tiinga kajekjek. Ditu buin koné entungina manik blabar baan I Raré Angon raksasané ento. Dadi prajani ada blabar endut, masi tuuka dogén tekén i raksasa. Buin lantas entungina manik api, dadi api makobar-kobaran melat pajalan i raksasané. Ento masi tusing nyidaang ngalangin pajalan i raksasa ngepung I Raré Angon.
Jani kacrita suba paek pesan koné i raksasa ada di durin I Raré Angoné, kadi rasa ia suba maekin mati kauluh tekén i raksasa totonan. Inget koné ia tekén déwékné enu ngelah manik buin abesik, manik atmané ento lantas entungina i raksasa, mati lantas i raksasa makadadua.
Gelisang satua, I Raré Angon ajaka I Lubang Kuri jani suba neked di jeron Jero Dukuh. Katuturan koné pajalané ajaka dadua suba peteng mara neked ditu. Katuju dané Jero Dukuh sedeng matutur-tuturan ajaka okanné. “Om, Swastyastu, jero Dukuh”, kéto abetné I Raré Angon. “Om Swastyastu, yé i cening Raré Angon suba teka, kénkén rahayu pajalané Ning?”, kéto dané Jero Dukuh nyawis sapetekan I Raré Angon.
Suba koné onyang negak, suba pada maan ngidih téh anget maimbuh séla malablab, ditu dané Jero Dukuh mabaos tekén I Raré Angon, “Nah, Cening Raré Angon, buin mani semengan kema suba Cening mulih aturang I Lubang Kuri tekén Ida Anaké Agung. Ené, adin Ceningé I Luh, titipang Bapa tekén Cening, ajak ia bareng mulih kumah Ceningé, bareng ajahin sapratingkah anaké makrama di negara!” I Raré Angon sairing baos dané Jero Dukuh, tumuli ngaturang suksma ring Jero Dukuh.
Kacrita mani semenganné di subanné I Raré Angon, okan Jero Dukuhé, muah I Lubang Kuri mapamit, lantas ajaka onya makalah uli padukuhan, tumuli makejang nyakupang tangan tekén dané Jero Dukuh. Jero Dukuh mabaos, “Majalan Cening, dumadak mangguh karahayuan di jalan-jalan, selamet Cening teked ka negari!” Pajalanné ngamulihang menék jurang tuun pangkung. Tusing marasa kenyel, mara nyaluk peteng, saget suba teked I Raré Angon jumahné. Kendel pesan koné méménné. “Duh, rauh Cening pianak Mémé, pitahen Mémé Cening lakar tuara sida malipetan”. Répot méménné ngebatang tikeh muah ngaénang yéh anget anggona nyeduhang téh tamiunné.
Di subanné pada mategtegan, ditu lantas I Raré Angon nyatua, nuturang pajalanné luas ngalih I Lubang Kuri, tur maan kurenan okan Jero Dukuh Sakti. Ditu buin maweweh-weweh liang keneh méménné I Raré Angon saha tan mari ngaturang suksma ring Ida Hyang Widhi. Buin maninné pasemengan gati koné I Raré Angon ka puri ngaturang I Lubang Kuri. Angob maduluran brangti kayun Ida Anaké Agung tekén I Raré Angon, wiréh nyidayang ngalih I Lubang Kuri.
Sesubanné I Raré Angon nyidayang ngaturang I Lubang Kuri ka purian, makayun-kayun Ida Anaké Agung. “Yan tusing jlema sakti, tuara nyidayang apa ngalih I Lubang Kuri. Yén jlemané ené baang idup, pedas kagungan i déwéké lakar juanga, sinah rered kawibawan déwéké. Nah, jani lakar rincikang daya apanga prasida bakat kapatianné I Raré Angon”, kéto koné pikayun Ida Anaké Agung ring pikayunan.
Ditu lantas Anaké Agung nganikain I Raré Angon apanga ngrerehang ida macan, “Cai Raré Angon kema Cai buin luas, alihang anaké buka gelah macan, dot pesan gelah apang nawang macan. Nah, kema Cai énggal-énggal majalan!”
Mara kéto pangandikan Ida Anaké Agung, ngembeng koné yéh paningalané I Raré Angon, wiréh suba ngrasa tekén déwék kaupayain baan Anaké Agung. Mapamit lantas ia budal.
Gelisang satua énggal, suba neked jumah, matakon lantas kurenanné tekén I Raré Angon, “Beli, kénkén ja dadi masebeng sedih, anak kénkén di puri? Apa beli dukaina tekén Anaké Agung? Nah té orahang kapining tiang, nyén nawang tiang prasida matetimbang kapining baat keneh beliné?
Masaut I Raré Angon, “Kéné adi, sinah suba baan beli Anaké Agung pedih pesan tekén beli. Suba beli nyidayang ngalih I Lubang Kuri, jani buin beli kapangandikayang ngalih macan.”
Masaut kurenanné, “Yan bantas akéto, eda beli sanget ngéwehang, né tiang ngelah manik astagina, paican dané i bapa. Jani tiang ngadakang macan. “Manik astagina, apang ada macan!”, prajani koné ada macan gedé gati. Nah, kema suba beli ka puri tegakin macané ené, aturang tekén Ida Anaké Agung!” Tegakina lantas macané ento ka puri. Teked di puri, sedek Anaké Agung katangkilin olih panjakidané. Ditu makejang anaké ané tangkil serab malaib, jejeh pati kaplug palaibné. Ida Anaké Agung pramangkin jejeh ngetor wau nyingakin macan ané galak tur mamunyi gruéng-gruéng.
“Gediang-gediang!” Keto pangandikan Anaké Agung sambilang ida malaib ngapuriang. Gedianga koné lantas macané ento tekén I Raré Angon, tegakina abana mulih. Teked jumahné macané ento lantas pastuna tekén kurenanné apang dadi lesung, dadi lantas macané ento lesung.
Buin maninné, buin koné I Raré Angon kaséngin ka puri, ngandika Anaké Agung tekén I Raré Angon, “Cai Raré Angon, kema gelah alihang naga, yan cai tondén maan naga, da cai malipetan mulih!”
Ngiring koné I Raré Angon, lantas ia mapamit budal. Teked jumahné morahan koné ia tekén kurenanné. Ditu lantas kurenanné nyemak manikné. “Manik astagina apang ada naga!” Ada koné lantas naga gedé pesan, tegakina lantas nagané tekén I Raré Angon ka puri. Ngokok koné nagané ento salantang jalan. Suba neked di bancingah, nglépat ikut nagané bakat pentala koné candi bentaré, aas candi pamedal Ida Anaké Agung. Anaké di bancingah pada pablesat malaib, takut tekén naga.
Ida Anaké Agung mara mireng orta dogén suba ida ngetor, saling ké ngaksinin, méh ida lemet prajani. Kapangandikayang lantas I Raré Angon ngediang nagané ento. Mulih lantas I Raré Angon negakin naga. Teked jumahné nagané ento lantas pantuna tekén kurenanné dadi lu.
Kacrita Ida Anaké Agung angob pesan tekén kasaktian I Raré Angoné. Buin maninné lantas I Raré Angon kandikayang ngalih tabuan sirah. Ditu lantas kurenanné ngadakang tabuan sirah, ambul guungané gedén umahné, buina nedeng benbena, pagriyeng inanné galak-galak. Ento koné téngténga tekén I Raré Angon abana ka puri.
Suba neked di puri, pesu makejang inan tabuanné, sahasa ngrebut ngacelin Ida Anaké Agung. Ida Anaké Agung lantas nyelé ati, angganidané beseh makaukud. Suba suud ngacelin, tabuané lantas nambung. Ditu Ida Anaké Agung tusing mrasidayang ka pamreman, raris karampa angganidané olih para pangabihnyané. Upas tabuané nyusup ka anggan Ida Anaké Agung kanti ida tuara méling tekén raga. Buin maninné lantas ida néwata. Makuug tangisé di jero puri tan papegatan. Sasampun Ida Anaké Agung séda, I Raré Angon lantas ka purian ngalih I Lubang Kuri tur lantas ajaka mulih kumahné. I Lubang Kuri lantas anggona kurenan.
Kacrita sesédan Ida Anaké Agung, kasub pesan koné kasaktianné I Raré Angon. Yadiastun ia sakti sakéwala I Raré Angon tusing taén sigug kapining anak lén. I Raré Angon setata mapitulung tekéning anak lara ané ada di guminné. Ento makrana makelo-kelo I Raré Angon lantas kadegang Agung baan panjaké. Sasukat I Raré Angon madeg Agung panjaké trepti, lingkungané bresih; tusing taén ada banjir, tusing taén ada grubug muah sakancan isin guminé pada asah-asih lan asuh.(*bb/stb)
Kaketus saking :
* Buku Pupulan Satua Bali
* http://imadesudiana.wordpress.com/2008/11/01/i-rare-angon-w-suardiana


text: 1Sasampun Ida Hyang Yesus puput mapaica paurukan, ida raris kesah saking wewengkon Galilea, tumuli Ida rauh ring jagat Yudea sane dangin Tukad Yordane. 2Akeh pisan anake sane ngiring pamargin Idane. Samaliha anake punika sami segerang Ida irika. 3Raris wenten makudang-kudang anak saking golongan Parisi maranin Ida misadia mintonin Ida. Irika paraanggota golongan Parisine punika matur pitaken ring Ida Hyang Yesus, sapuniki: "Punapike Pidabdab Torat iragane nglugrain anake malasang somah manut sakita karep ipun?" 4Pasaur Ida Hyang Yesus: "Punapike ragane puniki durung naenin ngwacen ring Cakepan Sucine, mungguing Ida Sang Hyang Widi Wasa saking pangawit pisan ngardi manusa lanang wadon? 5Tur Ida masabda: 'Ento krana anake muani patut ninggal meme bapannya, laut nunggal teken kurenanne, apanga ia makadadua dadi mawak tunggal.' 6Kenginan ipun tan kantun madewek kekalih, nanging tunggal. Punika awinanipun, sane sampun katunggalang antuk Ida Sang Hyang Widi Wasa tan wenang kapalasang antuk imanusa." 7Atur danene: "Yen asapunika, napi awinanipun Dane Nabi Musa mapaica pidabdab, mangda anake sane pegat makurenan ngwehin surat palas makurenan ring somahipune?" 8Pangandikan Ida Hyang Yesus: "Nabi Musa nglugrain ragane malasang kurenan, punika ulihan bengkung ragane. Nanging pangawitipun boyaja kadi asapunika. 9Tiang ngaturin ragane: Sapasiraja sane malasang kurenanipune sane satia ring ipun, raris ipun ngambil anak eluh lianan, ipun kawastanin mamitra." 10Parasisian Idane raris matur: "Yen asapunika kawentenan indik anake masomah, becikan tan makurenan." 11Pangandikan Ida Hyang Yesus: "Tusing makejang anake nyidayang ngincepang paurukane ene, tuah anake ane kalugrain ngincepang baan Ida Sang Hyang Widi Wasa. 12Ada anak tusing ngalih kurenan, ulihan ia mula wandu uli mara lekad. Ada anak dadianga wandu olih anak lenan. Ada anak ane nyelap tusing ngalih kurenan apanga ia teleb nyidayang ngaturang ayah teken Ida Sang Hyang Widi Wasa. Nyenja ane nyidayang ngincepang paurukane ene, depang ia nglaksanayang buka paurukane ene." 13Raris wenten makudang-kudang anak rauh tangkil makta anak alit-alit, tetujonnyane mangda Ida ledang ngungkulang tangan ring duurnyane tur ngastawayang rare-rare punika. Nanging parasisian Idane sami ngerengin anake punika. 14Nanging Ida Hyang Yesus raris ngandika: "Depangja cerik-cerike pada teka sig Gurune, eda tombaanga. Sawireh anake ane buka anake cerik ene ane lakar ngrasayang Pamrentahan Ida Sang Hyang Widi Wasa." 15Ida raris ngungkulang tangan Idane ring duur rare-rarene punika tur ngastawayang. Wusan punika raris Ida kesah saking irika. 16Sedek rahina anu, wenten anak tangkil ring Ida Hyang Yesus tur matur asapuniki: "Guru, pakardi ayu sane encenke sane patut laksanayang titiang, mangdane titiang prasida molih urip langgeng?" 17Pasaur Ida Hyang Yesus: "Apa krana ragane matakon teken Tiang unduk pakardi ayu? Tuah Ida Sang Hyang Widi Wasa ane maraga melah! Nanging yen ragane saja mabudi apanga molih urip langgeng, tinutinja sapituduh Ida Sang Hyang Widi Wasa." 18Atur anake punika: "Pituduh sane encenke punika?" Pangandikan Ida Hyang Yesus: "Edaja ngamatiang jlema, edaja mamitra, edaja mamaling, edaja mobab, 19baktija teken meme bapa, tur tresnainja sesaman ragane buka nresnain deweke padidi." 20Atur anake truna punika: "Duh Guru, indike punika sami sampun margiang titiang, napi minab sane kantun kirang?" 21Pangandikan Ida Hyang Yesus: "Yen ragane mabudi apanga sampurna, kema adep saluiring pagelahan ragane laut padanaangja teken anake tiwas-tiwas, yen suba keto ragane lakar nampi arta brana di suargan. Laut maija tututin Tiang." 22Wau anake truna punika miragi pangandikan Idane kadi asapunika, ipun sedih malipetan, santukan ipun sugih pisan. 23Ida Hyang Yesus raris ngandika ring parasisian Idane sapuniki: "Guru nuturin cening, sujatinne anake ane sugih keweh pesan lakar dadi kaulan Ida Sang Hyang Widi Wasa. 24Buina Guru mapitutur teken cening: Enu aluhan untane macelep di song jaume, bandingang teken anake sugih dadi kaulan Ida Sang Hyang Widi Wasa." 25Wau parasisiane miragi pangandikan Idane kadi asapunika, raris dane mabiayuhan mabaos: "Yen kadi asapunika, sirake sane pacang molih rahajeng?" 26Ida Hyang Yesus raris mandreng parasisian Idane sarwi ngandika: "Yen cara manusa, paundukane ento saja tawah, nanging buat Ida Sang Hyang Widi Wasa tusing ada ane tuara kasidan." 27Dane Petrus raris matur ring Ida Hyang Yesus asapuniki: "Guru, titiang puniki sareng sami sampun pada nilar paderbean titiange ulihan titiang ngiring Guru, napike sane pacang dados pikolih titiange?" 28Pangandikan Ida: "Guru nuturin cening, sujatinne mani wekas dimasan Sang Putraning Manusa Utusan Ida Sang Hyang Widi Wasa suba kalinggihang di singasana kaluihan Idane di Gumine Ane Anyar ditu cening makaroras ane dadi sisian Gurune, lakar kategakang di singasanane ane roras, tur lakar bareng nepasin bangsa Israele ane roras suku bangsa ento. 29Buina asing-asing anak ane ngalahin umahne, ngalahin nyamanne muani, nyamanne eluh, meme bapanne, pianakne muah tegalne uli krana nututin Guru, ia lakar nampi tikel ping satus, tur lakar molih idup langgeng. 30Nanging liu anake ane jani paling malu, lakar dadi paling duri muah ane jani paling duri, lakar dadi paling malu."


text:
1. Menurunkan Jenazah untuk dimandikan
Cewana - Girisa
- Ata sedengira mantuk sang suralaga ringayun. Tucapa aji wiratan. Karyasa nagisi weka. Pinahajongira laywan sang putra mala piniwa. Pada litu hajenganwam. Lwir kandarpa pina telu.
- Lalu laranira nasa sambat putranira pejah. Lakibi sira sumengkem ring putra luru kinusa. Ginamelira ginanti kang laywan lagi ginugah. Inutusira masabda kapwa ajara bibi aji.
2. Memandikan Jenazah
Nyiramang Layon
- Bala ugu dina melah, manuju tanggal sasih. Pan Brayut panamaya. Asisig adyus akramas. Sinalinan wastra petak. Mamusti madayang batis. Sampun puput maprayoga, tan swe ngemasin-mati.
- Ikang layon ginosongan, ne istri tuhu satya, de pamayun matingkah. Eteh eteh sang paratra. Toya hening pabresihan. Misi ganda burat-wangi. Lengise pudak sategal. Sumar ganda mrbuk arum.
- Pusuh menuhe uttama. Malem sampun macawisan. Tekening edon intaran. Bebek wangi lengis kapur. Monmon mirah windusara. Waja meka panca datu. Don tuwung sampun masembar. Sikapa kalawan taluh.
- Buku-buku panyosalasan. Pagamelane salaka. Kawangene panyelawean. Gegalenge satak-seket. Sampun puput pabersihan. Winiletang dening kasa. Tikeh halus wijil jawa. Lante maulat panyalin.
3. Pergi ke Kuburan
Indra - wangsa
- Mamwit narendratmaja ring tapowana. Manganjali ryagraning indra parwata. Tan wis mrti sangka nikang hayun teka. Swabhawa sang sajana rakwa mangkana.
- Mangkat dateng toliha rum wulat nira. Sinambaying camara sangkaring geger. Panawanging mrak panangisnikungalas. Erang tininggal masaput-saput hima.
- Lunghang lengit lampahira ngawe tana. Lawan Sang Erawana bajranaryama. Tan warnanen decanikang katungkulan. Apan leyep muksa sahinganing mulat.
4. Memperabukan Jenazah
Ngeseng Sawa
- Sang atapa sakti bhakti, astiti purwa sangkara. Yan mati maurip malih. Wisesa sireng bhuwana. Putih timur abang wetan. Rahina tatas apadang. Titisning jaya kamantyan. Mapageh ta samadinira.
- Nghulun angadeg ring natar. Kamajaya cintanya. Sang atunggu parawean. Mawungu pakarab-karab. Ilangani dasa-mala, amrtang gangga asuci. Pamunggal rwaning wandira. Pinaka len prehanira.
- Yan sampun sira araup. Isinikang kundi manik. Anut marga kita mulih. Yan sira teka ring umah. Tutugaken samadinta. Sapangruwat sariranta. Isenikang pangasepan. Kunda kumutug samiddanya.
- Wewangen dadi tembaga. Rurube kang dadi emas. Arenge kang dadi wesi, Awune kang dadi selaka. Kukuse kang dadi mega. Yeh iku manadi ujan. Tumiba ring Mrecapada. Yeh iku dadi amretta.
5. Menghanyutkan abu ke laut
Rikala ngayut
- Ring wetan hana telaga. Rikata hulun adyusa. Asalin raja bhusana. Anglebur awak tan porat. Hilanganing dasa mala. Sebel kandel ring sarira. Sakwehing malapataka. kalebura ring tanane.
- Ring kidul hana talaga. Rikata hulun adyusa. Asalin raja bhusana. Anglebur awak tan porat. Hilanganing dasa mala. Sebel kandel ring sanra. Sakwehing malapetaka. kalebura ring tanane.
- Ring kulon hana talaga. Rikata hulun adyusa. Asalin raja bhusana. Anglebur awak tan porat. Hilanganing dasa mala. Sebel kandel ring sanra. Sakwehing malapetaka. kalebura ring tanane.
- Ring lor hana talaga. Rikata hulun adyusa. Asalin raja bhusana. Anglebur awak tan porat. Hilanganing dasa mala. Sebel kandel ring sanra. Sakwehing malapetaka. kalebura ring tanane.
- Ring madya hana talaga. Rikata hulun adyusa. Asalin raja bhusana. Anglebur awak tan porat. Hilanganing dasa mala. Sebel kandel ring sanra. Sakwehing malapetaka. kalebura ring tanane.
- Sampun ta sira abresih, anambut raja bhusana. Binurating sarwa sari. Mrebuk arum gandaning wang. Matur sira ring Hyang Guru. Sinung wara nugraha sira. Keasunganing mandi swara. Paripurna tur nyewana


text:
ORTI BASA BALI
Sakadi aab jagate mangkin wantah lintang meweh anake Bali (utamine anak muda/truna-trunine) sane kantun eling ring nganggen basa Bali. Punapi mawinan asapunika? Manawita sakancan orti-orti ring serahinane wantah nganggen basa Indonesia, minakadi surat kabar televisi wantah sampun katah ngangge basa tyosan ring basa Bali, punika minab para alit-alite ring Bali dados tilar lan lipia nganggen basa Bali. Dumadak-dumadik wenten sane kantun tresna lan sih ring basa Baline, mungguing asapunika mangkin ring sajeroning galah puniki jagi kahaturang napi sane kabawos orti-orti sane nganggen basa Bali
Langganan: Entri (Atom)


text:
- a. Sawa Prateka/Sawa Wedana :
Teges ipun upakara/upacar atiwa-tiwa/ngaben marep sawa sane kantun kepanggih.
b. Asti Wedana :
Teges ipun upakara/upacara atiwa-tiwa marep sawa sane marupa galih/abu.
c. Swata:
Teges ipun,upacara/upakara atiwa-tiwa marep sawa sane sida kepanggih
Upakara Bebanten
Upakara/upacara Pitra Yadnya,taler kantun manggeh desa kala patra.
Manut keputusan mahasaba Parisada,taler ngenggehang indik upakara sane akidik pawilangan ipun,luwir ipun.
- a. Upakara Pitra Yadnya sane pemargin ipun indik mependem.
- 1. Katur ring Sangyang Ibu pertiwi :
Peras,ajuman,daksina,maka cihna mapiuning ring Ida jaga mendem sawa.
-
2. Katur ring Sanghyang Prajapati :
Peras,ajuman,daksina,maka cihna nunas ica ring Ida mangda ledang ngraksa Atma.
3. Banten ring ragan sawa:
Daksina majinah 225 keteng magenah ring sirah.
Beras catur warna megenah ring tangkah anut urip :
Putih- kangin.
Barak-kelod.
Kuning-kauh.
Selem-kaler.
Ring tangkah anget2.
Bubuh pirata genehang ring siksik sawa.
4. Banten sane katur ring Sanghyang Surya:
peras,ajuman,daksina.
- 5. Banten aturan Sang Pirata:
Peras,ajuman,daksina,suci tarpana,bubur pirata,nasi angkeb,dius kamaligi,tirta pengentas.
- 6. Banten kaatur ring Sedahan Setra:
Segehan Agung,puniki kamargiang sasampun upacara puput.
Tulisan diatas termasuk bagian dari bab2 tentang upacara Pitra Yadnya dan merupakan definisi dari bagian tentang upacara Sawa WedanaTulisan yang akan datang :
Dudonan upacara ring sawa.


text:
lantas ia pesu ngalih amah,,krana pianakne tusing lekad, ia lantas pesu holiday, ke kota,ajak timpal2ne,siap sangkur lan siap brumbun,
siap selem lantas nitipan taluhnyane teken i angsa putih, neked d kota siap selem lantas ka salon lakar ngemir bulune ngangge warna kuning apang cara toris2e kone,ia iteh dsalon mapayas ajak timpal2e,sasukat masemir i siap selem maganti adan dadi i siap kuning,bulune luung pesan,samian siap2 ring paternakan ngorahan ia jegeg,kanti ia ngengsap mulih k bengbengane d tengah alase,kanti lekad pianakne tusing mase ia ingt mulih,pianakne i siap selem lekad pepitu lan ubuhina teken i angsa, warnan pianakne sakadi bianglala,wenten ne kuning,tangi,pelung,barak,coklat,gadang,krana dugas lekad pianakne maluplupan ring tukade sane keni limbah industri,kanti jani jek warna2 bulune,
kacarita siap selem nu mase jalan2 ajak timpal2ne tusing ingt teken pianakne,tusing ingt teken awak suba tua,nanging kenehne nu bajang,sebilang peteng setata pesu cara lelawah,,, Krana sesai pesu peteng,i siap selem keni rahasia satpol PP,LANTAS i siap selem abana ke tengah alase krana tusing ngelah kipem,
sesukat ento i siap selem mulih ke bengbengane,mara ia ingt teken pianakne,nanging pianakne tusing nyak ngelah meme sane ngalahin ia uling cenik..


text:
Rabu, 11 Januari 2012
NGENTEG LINGGIH
UPACARA NGENTEG LINGGIH
Ø Upacara = acara = paridabdab/kegiatan
Ø Ngenteg = mawit saking bawos enteg, sane maartos ajeg pageh lan kukuh
Ø Linggih artos nyane tegak = sila = solah = parilaksana
Ø Upacara Ngenteg Linggih suksmannyane/artosnyane mapari dabdab melarapan antuk ajeg/pagehin pikayun lan parisolah sane rahayu.
Ø Bagia Phala Kerti = mawit saking bawos bagia, phala, kerti
Ø Bagia artos nyane kesantosan utawi kerahajengan
Ø Phala artos nyane buah = hasil = pikolih = ngentikang
Ø Kerti artos nyane parilaksana = yasa = pidabdab
Ø Bagia Phala Kerti suksmannyane : parilaksana sane setata mawoh utawi mikolihang kesantosang/kerahajengan.
Ø Ngenteg linggih mabagia phalakerti artosnyane : malarapan antuk pagehing pikahyun medasar antuk parisolah sane rahayu, dumugi prasiddha maphala/mawoh/ngentikang kesantosang lan kerahajengan ring sajroning kauripan ring sekala lan niskala.
Ring sajroning karya Ngenteg Linggih, taler kadu-lurin antuk karya Mangun Hayu, karya Mahingkup, Ngaremekin Makebat Daun, Ngambek lan karya Nyenuk, Nyegara Gunung.
Ø Karya Mangun Hayu : artos suksmannyane ngentikang kerahayuan medasar antuk pikahyunan sane suci nirmala, asah-asih-asuh, saluwung-luwung, sebayantaka, miwah lascaryaning manah.
Ø Karya Mahingkup/Ngingkup (pengendalian diri) : artos lan suksemannyane wantah ngingkup/nyikiang raga ring sajroning Tri Kaya (pikiran, perkataan, perbuatan) mangdane setata nunggil, ring sajroning pakuluwarga taler mangdane prasiddha matungalan yadyastu hala utawi hayu yan sampun prasiddha ingkup ring sajroning Tri Kaya, janten pacang ngemangguhing marga antar galang apadang.
Ø Karya Ngaremekan (belajar) : mawit saking bawos remekan, artos nyane lalemekan/rabuk, mung-gwing parisolahnyane ngabut tur ngeseng sehananing sarana/upakara sane sampun kemargiang/kaanggen tur raris kapendem.
Suksmannyane : ngalemekin utawi ngrabuk yasa kerti ring sajroning kauripan. Dumugi tumbuhnyane prasiddha sayan-sayan ngamecikan. Tur prasiddha ngicenin karahajengan ring sajroning kauripane ring sekala lan niskala. Lalemekan utawi rabuk sajroning nabdabin kauripane, wantah tatwa-tatwa, lan tutur-tutur agama.
Ø Makebat Daun (meresapi) : suksmannyane, kauripane puniki winaluya sekadi matetanduran, yan meled mangdane tetanduran becik, madon nyuram-byah/ngebek saha mawoh nged, sapunika taler ring kauripane mangdane prasiddha ngemangguh karaha-jengan, patut kedasarin antuk antenge melajahang raga ring lawentenang tutur Sang Hyang Agama, yan sampun prasiddha ngebek kaweruhane, dados anggen dasar nabdabin sajroning kauripane, anggen ngulati karahajengan utawi kerahayuan sareng sami. Sekadi I Taru sane madon nged, prasiddha kaanggen pasa-yuban ring sang sane kepanesan.
Ø Ngebek (menghayati) : artosnyane akeh, nged. Suksmannyane; ring sajroning yasa kerti sane kaulati, manut tatujon pamargin agama, sampun prasiddha ngebek ring sajroning anggasarira, satwinaluya ipun I Taru sane mabuah/mawoh nged, ring sajroning kauripane, yan sampun prasiddha ngebek kaweru-hana ring Sang Hyang Aji, patut anggen paweweh ring sang sane katunan lan kapetengan ring tatwa agama miwah kauripannyane.
Ø Nyenuk (penjabaran) : artos lan suksmannyane : mapaweweh utawi madhana-dhana, risampune pra-siddha antuka melajahin lan ngresepin tur menghayati sekancan tutur kauripane utawi tutur agamane. Patut kaendahang ring jagate tur pedhanayang ring parajanane/umat sareng sami. Dumugi prasiddha sareng sami, jagate rawuhang sadaging nyane kemangguhang kerahajengan.
Ø Banten Phala Gembal : maka pralambang/nyasa Bhatara Ghana, maka pralambang kebijaksanaan/kawicaksanaan.
Phala artos buah/woh, gembal artosnyane nged/akeh.
Suksmanyane ring sajroning ngemargiang kauripane puniki, setata kadasarin antuk bijaksana/kawicaksanaan, dumugi prasiddha mawoh kabecikan sane makweh.
Sane wicaksana/bijaksana, setata ipun ledang nampi kawentenan sane kabawos “Rwa Bhineda”.
Ø Banten Bebangkit
Banten bebangkit maka prelambang/nyasa Sang hyang siwa, maka angga Ida Bhatara Kala.
Kala artosnyane galah/waktu
Kalan artosnyane prana/tenaga
Kala mawit saking bawos “kal” artosnyane negatif (sehananing sane ngawenang metu nenten becik.
Suksemannyane : bebangkit maka prelambang numbuhang utawingentikang wiweka, anggen mapidabdabin sakancaning parisolahe sane kabawos kaon. Dumugi prasiddha manados becik. Anggen sarana ring sajroning ngemargiang kauripane puniki, mangdane prasiddha nincap ring kauripane wekasan.
Ø Banten Suci : maka prelambang kasucianing pikah-yun anggen serana ngulati karahajengan ring sekala lan niskala.
Ø Banten Pengambian : mawit saking bawos “ambe”.
Ambe artosnyane ngaung = nyikyang = masikian = mempersatukan.
Suksmannyane : ngaug/nyikiang pelinggih kela-wan sane kabantenin.
: ngaug/nyikiang pelinggih kala-wan sane ngalinggihang.
: ngaug/nyikiang sang anembah kalawan sangka sembah
(panunggaling kawula gusti).
Ring sajeroning kuripane banten pengambiane maka prelambang/sarana nyikyangring sajroning Tri Premana ; Bayu, Sabda, Idep, parilaksanane babawo-sane lan pikahyunanne, mangdane setata adung, maka sarana anggen nyalarin bhaktine ring Ida Sang Hyang Widhi Wasa miwah ring sarwa mauripe sami.
Ø Banten Peras : maka prelambang laksana/aktivitas/wasana sakancaning parilaksana/wasana sane kabidabdabin ring sajroning nyangga kauripane puniki. Mangdane setata majalaran antuk Tri Kaya Parisudha, lan kadasarin antuk lascaryaning manah, tur malarapan Tatwa Agama.
Dumugi prasiddha manut kadi pujaning banten pras, “Prasiddha Siddhi Rahayu”.
Ø Banten Guru : maka prelambang/nyasa Ida Sang Hyang Widhi, Ida Bhatara Hyang Guru Kamimitan, Ida Maraga Bhatara Kawitan.
Suksemannyane : mangdane iraga setata eling tur bhakti ring maraga guru ring sekala lan niskala, Riantukan wantah sangkaning Ida (Guru), iraga wenten maurip sekadi mangkin, Ida sane setata ngemit miwah nuntun sarwa mauripe ring jagate. Sekancaning sane kapidabdabin utawi sane jaga kakaryanin tan paguru, janten pacang ngawetuang sane nenten becik. Sekadi janmane embas/lekad ring jagate nenten madrewe Bapa/Guru, pianak bibinjat kawastanin sang sane asapunika.
Ø Banten Panyeneng : mawit saking bawos “nyeneng”. Nyeneng artosnyane mahurip/hidup.
Banten Panyeneng : maka prelambang percaya lan eling setata ring Sang Hyang Atma.
Suksemannyane : ring sajroning kauripane puniki mangdane setata sayaga nitenin, kauripane, antuk wasana sane becik, malarapan antuk Tri Kaya Pari-sudha, dumugi Sang Hyang Atma/Premana setata ajeg nyeneng ring angga sarira, miwah nenten kaliput lan kaleketin antuk wasana-wasana sane kaon, sane ngawenin pacang nemu sengsara.
Ø Banten Dapetan : mawit saking bawos “dapet”.
Dapet artosnyane panggihin = temuang = pikolihin.
Banten dapetan : maka prelambang karmawasana.
Suksemannyane : sekancaning sane kapanggihin/pikolihin ring sajroning kauripane mangkin, kawon utawi becik sane kepanggihin/kapikolihang, wantah mawiwit sangkaning karmawasana sane riyin. Nen-ten lempas saking woh pakardine, ring kauripane mangkin wantah genahe muponin, tur taler ngardinin karmawasana sane becik, sane nenten lempas ring kadharman. Maka sarana anggen bekel ring panumad-yane wekasan. Dumugi prasiddha nincap saking kauripan nyane mangkin.
Ø Banten Kurenan : mawit saking bawos “kuren” .
Kuren artosnyane pacempuhan (persekutuan) purusa lan (predhana), kawon lan becik, positif lan negative, sane kawastanin Rwa Bhineda punika. Mahawinan ngiring ngawit mangkin I raga melajah narima. Dagingkauripane puniki, riantuk narima punika maweh pisan. Yan sampun I raga huning narima.
Janten pacang prasiddha ngemanggehang kadi tatujoning Sang Hyang Agama, mekadi sukha tan pawali dukha.
Huning I raga memargi ring pantaraning (diantara) swarga lawan neraka, pantaraning becik kalawan kawon, irika maka genah kedamaian sane sujati.
Ø Banten Sesayut : mawit saking bawos “Nyayut”. Nyayut artosnyane nganted = nebas = melepaskan = membebaskan = maripurnayang.
Suksemannyane : nganted utawi nebas Sang Hyang Premana/Atma dumugi prasiddha ajeg, tur nenten kari kaiket utawi kategul olih kawisayan nyane I Pañca Indrya sane lewih mawisesa, sane pacang ngawenang nemu sengsara.
Banten Sesayut taler maka sarana ngated = nebas utawi menstanakan Ista Dewata sane kaastawayang miwah premana Sang Inupakara, muwah taler nganutin yajña sane kalaksanayang. Mawinan makweh pisan kawen-tenang bacakan banten sesayut punika, nganutin yajña sane kemargiang utawi kabuatang.
Ø Banten Udel : udel artosanyane puser = pusat = unteng = suleng.
Suksemannyane : ring sajroning I raga pacang nab-dab kawentenang kauripane puniki miwah sakancan parilaksana sane kabuatan, mangdane setata kada-sarin antuk sulenging pikahyun (pamusatan pikiran) ajeg nenten obah, janten asing-asing sane kaaptyang, janten pacang pikolihin.
Banten udel maka prelambang sulenging kahyun (pemusatan pikiran).
Ida Panditha Mpu Jaya Wijayanandha
Griya Kutuh
Jln. Ciung Wanara No. 8 Kuta
Langganan: Poskan Komentar (Atom)


text:
Basita Paribasa : Peparikan
Peparikan puniki pateh sekadi wewangsalan, sakewanten binanipun wewangsalan punika wantah kalih palet (carik), yening peparikan kawangun antuk petang palet dados apada (satu bait) taler mawirama (berirama). Yaning saihang ring kasusastraan Indonesia, minab sekadi "Pantun". Peparikan kruna lingganipun "parik" artinipun awi (karang), polih pangiring -an dados parikan, kaduipurwayang dados peparikan, artinipun awi-awian utawi reragragan.
Peparikan punika taler sekadi sasimbing indik kahanan kalih polah janma, kawangun antuk lengkara petang carik dados apada (satu bait). Lengkara sane riinan kalih carik dados "sampiran", lengkarane pungkuran sane kalih carik dados arti sujati, saha mawirama purwakanti (a-b, a-b).
Umpami :
*
Be curik mabasa manis,
Bungkung pendok sedeng di tujuh,
Bajang cerik kenyungne manis,
Selat tembok makita nyujuh.
*
Bangsing di Banjar,
Bedeg majemuh di baleran,
Langsing buin lanjar,
Jegeg buin lemuh magoleran.
*
Ngalap wani ngaba kemong,
Dara lanang suba mati,
Anak jani liunan omong,
Mara sekenang tan pabukti.
*
Punyan glagah misi gabus,
Meli klungah bakat gosong,
Kudu gagah buin bagus,
Nganggo bungah kantong kosong.
*
Kubu linggah misi upih,
Gentong bolong misi buangit,
Kudu gagah ngaku ririh,
Kantong kosong sai ngelamit.


text:
Yening sampun maosang "basa Bali", akehan parajana Baline pamekas sane kantun yoana makasami ajerih miragi baos sakadi asapunika, duaning sampun majanten akeh pikobet sane pacang kapanggihin ring sajeroning parikrama sane mapaiketan ring basa Bali punika. Sakewanten, pikobet mabaos nganggen basa Bali karumasayang meweh taler olih parajana Baline sane sampun duur. Kahanan sane asapunika sangkaning kawentenan basa Bali duene puniki madue wirasa sane matios-tiosan utawi maundag-undagang. Mawinan ri tatkala mabaos nganggen Basa Bali, patut kawikanin dumun ngeninin indik; sang sane pacang kairing mabaos, maosang sang sapasira, ri tatkala asapunapi pacang mabaos. Samaliha mangda wikan taler sang sapasira sane gumanti pacang mabaos, punapi parajana Bali sane maraga wangsa jaba utawi tri wangsa (Brahmana, Wesia, Satria).
Duaning asapunika ri tatkala pacang mabaos, sang sane pacang mabaos utawi matur-atur patut ngwikanin kawentenan wirasan kruna, wirasan lengkara, miwah wirasan basa Bali sakadi ring sor puniki.
- Wirasan Kruna Basa Bali
Malarapan antuk kawéntenan linggih krama Baliné punika, metu kruna-kruna
basa Bali sané taler maderbé wirasa matios-tiosan. Manut wirasannyané,
kruna-kruna basa Baliné kapalih dados pitung soroh, inggih punika: (1) kruna
andap, (2) kruna mider, (3) kruna alus mider (Ami), (4) kruna alus madia (Ama), (5) kruna alus
singgih (Asi), (6) kruna alus sor (Aso), lan (7) kruna kasar.
1) Kruna Andap
Duké nguni, kruna andap puniki kawastanin kruna lepas
hormat utawi Kruna Kapara, inggih punika kruna-kruna sané wirasan basannyané
andap (éndép), nénten alus miwah nénten kasar. Kruna-kruna puniki kanggén
mabaos antuk anaké sané sesamén wangsa, sesamén linggih utawi olih sang singgih
ring sang sor.
Conto Kruna Andap: ningeh, ngomong, daar, jemak, alih, pules, negak, pesu, miwah sane lianan.
2) Kruna Mider
Kruna Mider inggih punika kruna-kruna basa Baliné sané
maderbé wangun wantah asiki, nénten maderbé wangun alus, nénten maderbé wangun
tiosan, mawinan dados maideran sajeroning
bebaosan. Binanipun ring kruna alus mider; alus mider maderbé wangun
andap, nanging kruna mider nénten maderbé wangun andap utawi wangun sané
tiosan. Sapunika taler, Kruna Mider matiosan ring Kruna Andap. Yéning Kruna
Mider nénten maderbé wangun tiosan, nanging Kruna Andap maderbé wangun alus.
Conto Kruna Mider: kija
- tembok - gilik
- laptop - akuda
- nyongkok - sendeh
- celana - angkid
- kabel - sepatu
- spidol - bunter
- radio - pulpen
- abulih - miwah sane lianan.
3) Kruna Alus Mider (Ami)
Kruna
Alus Mider inggih punika kruna-kruna basa Bali alus sané wirasan basannyané
madué wiguna kekalih, dados kanggén nyinggihang sang maraga singgih, sapunika
taler dados kanggén ngasorang sang maraga sor. Tiosan ring punika kruna alus
mider taler madué wangun andap.
Conto
Kruna Alus Mider (Ami):
Kruna Andap Kruna Ami
- nawang - uning
- teka - rauh
- suba - sampun
- inget - éling
- meli - numbas
- ngadep - ngadol
- uli - saking
- krana - duaning-
4) Kruna Alus Madia (Ama)
Kruna Alus Madia inggih punika kruna-kruna basa Bali
alus sané wirasan basannyané manengah.
Kruna Alus Madia puniki makanten pinaka variasi kruna alus tiosan (Bagus, 1979:
179). Tiosan ring puniki, kamulan wénten kruna-kruna sané rasa basannyané alus
madia, kruna alus sané kirang becik yéning kanggén mabebaosan sane alus.
Conto Kruna Alus Madia:
Kruna Andap Kruna Ama Kruna Ami
- ene, ento - niki, nika - puniki, punika
- suba - ampun - sampun
- iang - tiang - titiang
- nah - gih - inggih
- miwah sane lianan.
5) Kruna Alus Singgih (Asi)
Kruna Alus Singgih inggih punika kruna-kruna basa Bali
alus sané kanggén nyinggihang sang singgih. Kruna alus singgih puniki pinaka panegep
Kruna Alus Mider, santukan Kruna Alus Singgih nénten maderbé wangun Alus Mider.
Conto Kruna Alus Singgih:
Kruna Andap Kruna Asi Kruna Aso
- mati - seda - padem
- beling - mobot - abot
- ia - ida, dane - ipun
- madan - mapasengan - mawasta
- miwah sane lianan.
6) Kruna Alus Sor (Aso)
Kruna Alus Sor inggih punika kruna-kruna basa Baliné
sané mawirasa alus, kanggén ngasorang raga utawi ngasorang anaké tiosan sané
linggihnyané sor utawi andap.
Conto Kruna Alus Sor:
Kruna Andap Kruna Aso Kruna Asi
- mati - padem - seda, mantuk, lina, lebar
- keneh - manah - pikayun
- ningeh - mabanyu - mawarih
- ngemaang - ngwehin, ngaturin - ngicenin
- miwah sane lianan.
7) Kruna Kasar
Kruna Kasar inggih punika kruna-kruna basa Baliné sané
wirasan basannyané kaon, saha ketah kanggén ri kalaning brangti, ri kalaning
marebat utawi mamisuh.
Conto Kruna Kasar:
Kruna Andap Kruna Kasar
- madaar - ngamah, nidik, ngleklek, mantet
- mati - bangka
- cai/nyai - iba
- sirep - mamelud, medem
- miwah sane lianan.
- Wirasan Lengkara Basa Bali
Lengkara inggih punika pupulan kruna sané madué teges
sampun jangkep. Kawéntenan lengkara basa Baliné majanten kawangun antuk
kruna-kruna sané masor-singgih sakadi sané sampun kabaos ring ajeng. Duaning
asapunika lengkara-lengkara sané metu taler madué wirasa matios-tiosan manut
ring kruna-kruna sané ngwangun lengkara punika. Malarapan antuk rasa basannyané
punika, lengkara sajeroning basa Bali kaepah dados nenem, inggih punika: (1)
lengkara alus singgih, (2) lengkara alus madia, (3) lengkara alus sor, (4) lengkara
alus mider, (5) lengkara andap,
miwah (6) lengkara kasar. Mungguing sané kanggén minayang soang-soang lengkara
basa Baliné punika, inggih punika saking kruna pangentos sané kanggén
sajeroning lengkara punika, sakadi:
-
Ida, Dané (alus singgih);
-
Titiang, ipun (alus sor);
-
Tiang, jero (alus madia);
-
Iraga, druéné (alus mider);
-
Icang, cai/nyai, ia (andap); lan
-
Iba, siga, nani, kola, waké (kasar).
1) Lengkara Alus Singgih
Lengkara alus singgih madué wirasa alus sané kanggén
nyinggihang sang singgih, yadiastun
nénten makasami kruna-krunannyané saking kruna alus singgih. Lengkara alus
singgih sering kawangun antuk kruna-kruna: alus singgih, kruna alus mider,
miwah kruna mider.
Upami:
a.
Ida kari makarya panggul.
(asi, ami, ami, mider)
b.
Dané Gusti Patih nénten mireng baos
okanné.
(asi, ami, asi, asi, asi)
c.
Pak Bupati sampun lunga ka Jakarta.
(asi, ami, ami, mider, mider)
d.
Pak Wayan Gama pinaka ketua STKIP.
(asi, ami, mider, mider)
2) Lengkara Alus Madia
Lengkara
alus madia inggih punika lengkara Bali alus sané maderbé wirasa makanten kirang
alus utawi kantun madia. Lengkara alus madia puniki akeh nganggén kruna-kruna
alus madia. Sajaba punika taler maweweh kruna alus mider, kruna alus sor, kruna
mider, miwah kruna andap.
Upami:
a)
Tiang
nunasang antuk linggih jeroné?
(ama, aso, aso, ami, ama)
b)
Tiang
ten uning unduké nika.
(ama, ama, ami, andap, ama)
c)
Tiang
kantun ngalap ron.
(ama, ami, andap, mider)
d) Pak
saking Abang, nggih?
(ama, ami, mider, ama)
3) Lengkara Alus Sor
Lengkara alus sor inggih punika lengkara sané
ngwetuang wirasa alus saha kanggén ngasorang raga utawi ngasorang anaké sané
patut kasorang duaning linggihnyané
pinaka sang sor. Lengkara alus sor puniki kawangun antuk kruna-kruna
alus sor, alus mider, andap, miwah kruna mider.
Upami:
a)
Titiang manyama sareng lelima.
(aso, andap, ami, mider)
b)
Ipun kantun numbas celana ring
Hardy’s.
(aso, ami, ami, mider, ami, mider)
c)
Bapak titiangé wawu rauh saking
bangket.
(aso, ami, ami, ami, ami)
d)
Pekak titiange sampun padem.
(aso, ami, aso)
4) Lengkara Alus Mider
Lengkara alus mider inggih punika lengkara alus sané
kanggén mabaos antuk sang mabaos masarengan sang kairing mabaos. Lengkara alus
mider puniki akéhan kawangun antuk kruna-kruna alus mider maweweh kruna mider.
Lengkara alus mider sering nganggén kruna pangentos (kata ganti) iraga utawi druéné, duaning kanggén maosang indik
kawéntenan sang mabaos miwah sang kairing mabaos (bahasa bersama/mengajak/persuasif).
Upami:
a)
Ngiring iraga sareng-sareng ngastiti
Ida Sang Hyang Widhi Wasa!
(ami, ami, ami, ami, asi)
b)
Ida-dané sareng sami ngiring
mangkin kawitin paruman druéné!
(asi, ami, ami,
ami, ami, ami,
ami, ami)
c)
Dumogi iraga sareng sami mangguh
karahajengan.
(ami, ami, ami,
ami, ami, ami)
d)
Parikrama puniki prasida labda
karya antuk utsaha druéné.
(ami, ami, ami,
ami, ami,
ami, ami)
5) Lengkara Andap
Lengkara
andap inggih punika lengkara basa Baliné sané wirasannyané biasa, nénten kasar
taler nénten alus. Lengkara andap puniki kawangun antuk kruna-kruna sané andap
miwah kruna mider.
Upami:
a)
Ia
mara majalan ngabaang sampinné padang.
(andap, andap, andap, andap, mider)
b)
Nyén
adan timpal caine?
(andap, andap, andap, andap)
c)
Icang
lakar mayah montor ka dealer malu.
(andap, andap, andap, mider, mider,
mider, andap)
d)
Dija
tongos mayah listrik jani?
(mider, andap, andap, mider, andap)
6) Lengkara Kasar
Lengkara kasar inggih punika lengkara sané madué
wirasa sané kaon. Yadiastun asapunika nénten ja makasami kruna-kruna sané
ngwangun lengkara kasar punika saking kruna kasar. Taler maweweh kruna andap
miwah kruna mider.
Upami:
a)
Yén suba betek basangné pragat
suba mamelud di pedemanné.
(andap, andap, kasar, andap, andap, andap, kasar, andap, kasar)
b)
Depang suba pang bangka polonné.
(andap, andap, andap, kasar, kasar)
c)
Men cai, ngléklék di sanggah
ngae WC!
(andap, andap, kasar, andap, andap, andap, mider)
d)
Mula bungut ibane galir, data-data
petang iba!
(andap, kasar, kasar, mider, andap, kasar, kasar)
- Wirasan Basa Bali
Sané kabaos basa ring paplajahan puniki inggih punika bebaosan sané
kawangun antuk pupulan kruna-kruna sané panjang, lintangan ring napi sané
kabaos lengkara. Yéning mirengang anak mabaos, bebaosan punika pacang makanten
sor-singgih, wénten sané alus, wénten sané madia, wénten sané andap, taler
wénten sané ,mawirasa kasar.
Punika sami wantah sangkaning linggih sang sané mabaos, sapasira sané kairing
mabaos miwah sapasira sané kabaosang. Malarapan ring wirasannyané, basa Baliné
kapalih dados: (1) basa kasar, (2) basa andap, (3) basa basa madia, miwah (4)
basa alus.
- Basa Kasar
Basa kasar inggih punika basa Baliné sané wirasannyané kaon, sering
kanggén marebat miwah mamisuh. Kanggén mabaos antuk anaké ri sedek duka,
brangti, wiroda (jengah), miwah kroda. Basa kasar kapalih malih dados kekalih:
(1) basa kasar pisan, miwah (2) basa kasar jabag.
(1)
Basa
Kasar Pisan
Basa kasar pisan inggih punika basa Baliné sané wirasannyané yukti-yukti
kaon, saha sering kanggén marebat utawi mamisuh.
Conto Basa Kasar Pisan:
“Ih cicing, delikang matan ibané! Apa léklék iba mai ah? Awak beduda
pangkah nagih nandingin geruda. Yén awak beduda, kanggoang to soroh tainé urek!
Mai iba nuké anyud, patigrépé polon ibané mai ngalih somah timpal. Dasar ibi
cicing bengil, pongah ngentut. Tuh kelik-kelik matan ibané, waluya matan buaya,
matan sundel. Magedi iba uli dini! Yén sing nyak iba magedi, to cicing borosané
lakar nyétsét clekotokan ibané!”
(2)
Basa
Kasar Jabag
Basa kasar jabag inggih punika basa Baliné sané kawangun antuk basa andap, taler ring
asapunapiné maweweh kruna-kruna alus madia, nanging kanggén mabaos ring sang
singgih utawi kanggén maosang indik sang singgih. Dadosnyané, basa andap sané
kanggén mabaos ring sang singgih miwah kanggén maosang sang singgih punika sané
kabaos basa kasar jabag. Conto Basa Kasar Jabag:
“Ih Désak, payu malali bin mani? Yén Sak kal payu milu, ingetang liunang
ngaba bekel nah! Saya sing kal ngaba apa. Désak kar cagerang. Yén Sak sing
ngelah pis, Aku kal meliang malu. Kala ingetang nyen kamu ngulihang nah!”
- Basa Andap
Basa andap inggih punika basa Baliné sané wirasannyané biasa, nénten
kasar taler nénten halus. Basa andapé puniki kanggén mabebaosan antuk anake
sané linggihnyané pateh utawi papadan
(sesamén wangsa), miwah antuk anaké sané linggihnyané singgihan ring sang sané
soran.
Minakadi:
Ø Reraosan
I bapa sareng I mémé,
Ø Bebaosan
ida aji sareng Ida biang,
Ø Raos
I bapa miwah I mémé ring pianaknyané,
Ø Raos
embok/beli ring adinipun,
Ø Raos
bapak/ibu guru ring muridnyané,
Ø Baos
raja ring patih, panyroan, parekan,
Ø Baos
patih ring parekan/panyroan,
Ø Baos
majukan ring buruh,
Ø Baos
pejabat ring pegawénnyané,
Ø Baos
sang triwangsa ring wangsa jaba.
Conto Basa
Andap:
“Luh ……. Luh Sunari. Tegarang ja tolih i padang, liglig ia kameranan,
angajap-ajap kritisan ujan ané marupa tresnan luhé. Bedak layah ia ngulatiang
sukalegan idep luhé apanga ia sida nu maurip dini di guminé. Tan péndah ia i
tuké anyud, patigrépé ngalih paenjekan. Tulya i tabia dakep ané nyaratang
tungguhan apanga sida nu idup di guminé”.
Puniki raos I Wayan Duria ring tunanganipun Luh Sunari.
Conto Basa Andap
Tiosan:
Pupuh Ginada
Eda ngadén awak
bisa,
depang anaké
ngadanin,
geginané buka
nyampat,
anak sai tumbuh
luu,
ilang luu buké
katah,
yadin ririh,
liu enu paplajahan.
- Basa Madia
Basa madia inggih punika basa Baliné sané makanten sakadi basa alus,
nanging wirasannyané kantun madia, santukan akéh kawangun antuk kruna-kruna alus
madia. Basa madia puniki pinih akéh katemuang ring bebaosan Bali sajeroning
pagubugan maparajana. Sapatutnyané maosang sampun,
kabaos ampun, patutnyané maosang inggih
kabaos nggih, patutnyané maosang nénten kabaos ten, miwah selanturnyané. Sajaba punika, basa madiané puniki sering
kanggén mabebaosan antuk sameton Baliné sané durung pada kenal, sané ketah
mabaos matiang-jero.
Pinaka conto basa madia pacang kaunggahang kekalih
lagu pop Bali ring sor puniki, inggih punika lagu Pop Bali Rajapala miwah Bungan
Sandat.
RAJAPALA
Jero-jero …
anak lanang
bagus genjing,
wantah titiang
widiadari,
Kén Sulasih
parab titiang.
Napi wénten …
ngambil busanan tiangé,
titiang nyadia mangentosin,
antuk jinah mas tur mirah.
Rajapala parab
titiang truna lara,
yéning suéca pakayunan makronan,
ratu ayu sareng titiang truna lara.
Mangkin wénten …
pinunas tiang ring beli,
yéning wénten putra
adiri,
titiang mapamit ring
beli.
BUNGAN SANDAT
Yen gumanti bajang
Tan bina ia pucuk nedeng kembang
Disubane layu tan ada ngrunguang
ngemasin makutang
Becik malaksana
da gumanti dadi kembang bintang
mentik di rurunge
makejang mangempok raris kaentungang
Ia i bungan sandat
salayu-layu layunne miik
‘to ia nyandang tulad
sauripe malaksana becik
Para truna-truni
mangda saling asah asih
asuh
manyama braya ‘to
kukuhin
rahayu kapanggih
- Basa Alus
Basa Bali alus inggih punika
basa Baliné sané wirasannyané alus utawi nyinggihang. Manut tata krama mabaos
Bali, basa alusé puniki kanggén mabebaosan antuk anaké sané linggihnyané sor
ring sang singgih.
Minakadi:
atur
parekan ring raja,
atur
panyroan ring patih,
atur
murid ring guru,
atur
pegawé ring pejabat,
atur
buruh ring majikan , msl.
Basa Baliné
sané wirasannyané alus puniki malih kapalih dados tigang soroh, inggih punika:
(1) basa alus singgih, (2) basa alus sor lan (3) basa alus mider.
(1) Basa Alus Singgih
Basa alus singgih inggih
punika basa Baliné sané wirasannyané
alus saha kanggén nyinggihang sang singgih sané kairing mabaos utawi sané sedek
kabaosang. Wangsa jaba sané
mabaos ring tri wangsa utawi maosang indik tri wangsa patut nganggén basa alus
singgih.
Conto Basa Alus Singgih:
“Ratu déwa agung, makadi
pranagata, nadak sara cokoridéwa ngeséngin sikian titiang mangda titiang pedek tangkil rahinané mangkin. Samaliha sapamedal
cokoridéwa makanten ucem remrem tatwadana druéné, tan péndah kadi sekar pucuké
kaulet. Punapi manawi wénten
sané sungsutang cokoridéwa ring sajeroning pikayunan? Inggih durus-durus
cokoridéwa mawecana, mabaos ring panjaké sami!”.
(2) Basa Alus Sor
Basa alus
sor inggih punika basa Baliné sané mawirasa alus, kanggén ngasorang raga utawi
ngasorang sang sané patut kasorang.
Sang sapasira ugi sané sedek mabebaosan ring bebaosan pakraman (resmi) kapatutang ngasorang raga nganggén basa alus sor.
Conto basa alus sor:
“Ida Dané sané baktinin
titiang, sadurung titiang nglantur matur ring Ida Dané sareng sami, lugrayang
riin titiang nyinahang déwék. Mungguing wastan titiang I Wayan Jatiyasa.
Titiang wit saking Banjar Tumingal, Désa Tiyingtali, Kecamatan Abang, Kabupaten Karangasem. Titiang
manyama sareng lelima samaliha durung maderbé somah”.
Ring conto
punika, titiang matur ring sang sareng akéh, minakadi pamilet penataran.
Titiang ngasorang raga nganggén basa alus sor. Titiang nénten maosang mapeséngan, nanging mawasta. Titiang nénten
maosang angga, nanging déwék. Titiang nénten maosang masameton, nanging manyama. Taler nénten maosang durung
madué rabi, nanging durung maderbé
somah.
Conto basa
alus sor sané tiosan
Pupuh Sinom
Titiang
jadma suniantara,
nista lacur
manumadi,
malarapan
suka legawa,
catur bekel
titiang pasti,
suka duka
lara pati,
nika wantah
titiang tikul,
titiang
mawasta I Tamtam,
nyadia titiang tangkil mangkin,
ring Sang
Ayu,
sané telas tunas titiang.
Punika atur I Tamtam majeng ring Diah Adnyasuari,
putrining jagat Mesir. Duaning I Tamtam madéwék Jaba, ipun matur ring Sang Ayu
Adnyasuari nganggén basa alus sor, kaanggén ngasorang déwék ipuné.
(3) Basa Alus Mider
Basa alus mider inggih punika
basa Baliné sané mawirasa alus, sering kanggén mabebaosan sajeroning peparuman,
matur-atur ring sang sareng akéh. Bebaosan punika ngeninin sang mabaos miwah
sang sané kairing mabaos.
Kruna pangentos sané kanggén lumrahnyané kruna iraga utawi druéné.
Conto basa alus mider kadi
ring sor puniki:
“Inggih Ida
Dané krama banjar sané dahat wangiang titiang, duaning panamayané sampun nepek
ring sané kacumawisang, ngiring mangkin kawitin paparuman druéné. Sakéwanten
sadéréngé, ngiring sinarengan ngastiti bakti ring Ida Sang Hyang Widhi Wasa,
nunas pasuécan Ida mangda asung ngicénin iraga karahajengan, gumanti
punapa-punapi sané pacang kabaosang malih ajebos prasida sidaning don miwah
labda karya. Ngiring sinarengan nyakupang kara kalih saha ngojarang pangastungkara, Om Suastiastu”.
Buku Rujukan:
a. Bagus, I Gusti Ngurah. 1979. Perubahan
Pemakaian Bentuk Hormat dalam Masyarakat Bali. Sebuah Pendekatan Etnografi
Berbahasa. Jakarta.
b. Suwija, I Nyoman dan Manda, I Gede.
2009. Widia Sari. Basa lan Sastra Bali 3. Denpasar.
c. Suwija, I Nyoman. 2007. Kamus Anggah-ungguhing Basa Bali.
Denpasar: Sanggar Ayu
Suara.


text:
Ring sor punika wantan imba utawi conto "kutipan" Pupuh Dangdang Gula sane ngawangun Geguritan Sampik Ingtai. Cerita sane kaangkat inggih punika rikala I Babah Sampik nyihnayang tresnane ring Ni Nyonyah Ingtai sakewanten nenten kadagingin olih Ni Nyonyah tur digelis ngarauhang utusan mangda gelis Ni Nyonyah mantuk ka Waciu Negari. Minab wenten sameton sane durung tatas uning ring cerita Sampik Ingtai, dados malih ngawacen ring artikel Satua Bali : Sampik Ingtai puniki.
- Saksat ratu nuduk pitik bengil (11i)
Mami lara (4a)
Nyapat pitra ksasar (6a)
Gela-gela ring kawahe (8e)
Urip titiang sampun lampus (8u)
Keto upaminya adi (8i)
Manyadia mamarekan (8a)
Ni Nyonyah raris masaur (8u)
Minab tan wenten utang tiang (8a)
Memarekan (4a)
Ring beline kadi mangkin (8i)
Sarat tuduhing batara (8a)
- Titiang takut kena munyi manis
Ngaku tresna
Gampang nagih nadtad
Anak eluh uli dini
Bantangin ban slaka siu
Joh para bakatang beli
Saling ke aji kemikan
Makemulan galir bungut
Dija pacang saup jemak
Tuyuh ngucap
Ngadenan suba manengil
Pang da nundun dakin basang
- Mesok gedenan bikas beline dini
Ngodag-odag
Marasa teken awak
Suba ririh di gumine
Pepes menang bane buruh
Nasi matahan kadung lekin
Bibih galir crewet pisan
Tuara nyandang kapigugu
Lawar gerang eda nyagerang
Dasar meka
To beli jani rasanin
Damar langit meh bulanan
- Durung puput marerasan sang kalih
Laut teka
Madan I Congliwat
Utusan mapag Ingtai
Mangda gelis Nyonyah mantuk
Dening wenten raos pingit
Ni Nyonyah misadyayang
Pacang gelis mantuk
Kapiragi ya Ni Nyonyah
Gelisahan
Irika raris I Sampik
Kroda idepnya kalintang